Szám: KP/217-23/2021.

1. **E l ő t e r j e s z t é s**

**Tárgy: Beszámoló a benyújtott pályázatok eredményeiről, a folyamatban lévő és az előkészítés alatt álló projektekről**

**Előterjesztő: dr. Molnár Attila polgármester**

**Nagyné Varga Judit aljegyző**

**Előterjesztést készítette****: Nagy Edit intézményi –és pályázati osztályvezető**

**Beigelbeckné Pünkösti Flóra pályázati ügyintéző**

**Deák Katalin pályázati ügyintéző**

**Kántor Zsuzsanna pályázati referens**

**Kurucz Anikó pályázati ügyintéző**

**Török Ágnes pályázati ügyintéző**

# Tisztelt Képviselő-testület!

Magyarország Kormánya a 27/2021. (I.29.) Kormányrendelet 1. §-ával 2021. január 29-én az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére kihirdette a veszélyhelyzetet. A rendkívüli veszélyhelyzetre való tekintettel polgármesteri határozat és rendelet meghozatalára a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésben meghatározott rendelkezés lehetőséget ad a polgármesternek, hiszen a képviselő-testület feladat-és hatáskörét egyszemélyben gyakorolja.

Az alábbiakban tájékoztatjuk a Tisztelt Képviselő-testületet az önkormányzat által benyújtott és támogatást nyert projektekről, valamint a benyújtott, de még el nem bírált pályázatokról, továbbá az elnyert pályázati projektek végrehajtásának állásáról.

Tájékoztatjuk a Tisztelt Képviselő-testületet, hogy a COVID19 vírus okozta veszélyhelyzet és annak – elsősorban – gazdasági következményei hatással voltak és vannak projektjeinkre. Azért, hogy a pályázatokban vállalt indikátorok és szakmai-műszaki tartalmak ne sérüljenek és ne kerüljön sor támogatás visszafizetésre, folyamatosan alkalmazkodtunk a kialakult helyzethez. Így - ahol módunkban állt – pl. hosszabbítottunk a projektidőszakon, online formában tartottuk meg a rendezvényeket vagy elhagytunk olyan elemeket, melyek hiánya nem csorbítja a projekt egészét. Annak érdekében, hogy minden változtatás az előírásoknak megfeleljen, a folyamat során szorosan együttműködtünk az Irányító Hatóságokkal és a Közreműködő Szervezetekkel, valamint a Komárom-Esztergom Megyei Területfejlesztési Kft-vel. Emellett még szorosabbá vált az együttműködés a hivatal osztályai között. Úgy látjuk, hogy ez az együttműködés meghozta az eredményét, hiszen - a nehézségek ellenére is – a projektek végrehajtása nem állt meg.

* 25 db projekt megvalósítása,
* a 13 db megvalósított projekt lezárása, illetve a fenntartással kapcsolatos teendő ellátása,
* új projektek előkészítése/benyújtása,
* részvétel a 2021-2027-es programozási időszak előkészítésében (a megye területfejlesztési koncepció helyzetelemzésének véleményezése, a területfejlesztési koncepció felülvizsgálatával összefüggő társadalmasításban való részvétel, a Belügyminisztérium által koordinált, a helyi gazdaságfejlesztéssel összefüggő felmérésben való részvétel, a Pons Danubii EGTC fejlesztési tervéhez szükséges kérdőív kitöltése stb.),
* többlettámogatási kérelmek előkészítése

**Az önkormányzat által koordinált projektek összköltsége az alábbi:**

*Folyamatban lévő projektek:*

|  |  |  |
| --- | --- | --- |
| Támogatási összeg | Önerő összege | Összesen |
| 19.390.548.064 Ft | 2.439.942.110 Ft | 21.830.490.174 Ft |

*Megvalósult projektek:*

|  |  |  |
| --- | --- | --- |
| Támogatási összeg | Önerő összege | Összesen |
| 653.672.362 Ft | 259.002.397 Ft | 912.674.759 Ft |

**MINDÖSSZESEN:**

|  |  |  |
| --- | --- | --- |
| **Támogatási összeg** | **Önerő összege** | **Összesen** |
| **20.044.220.426 Ft** | **2.698.944.507 Ft** | **22.743.164.933 Ft** |

**I. VÉGREHAJTÁS ALATT ÁLLÓ PROJEKTEK**

**1. Terület- és Településfejlesztési Operatív Program (TOP) projektek**

***1.1. Brigetio öröksége - látogatóközpont kialakítása Komáromban***

|  |  |
| --- | --- |
| Összköltség: | 1 446 184 851 Ft |
| *TOP támogatás:* | *198 282 498 Ft* |
| *Hazai támogatás:* | *51 717 502 Ft* |
| *Önerő:* | *1 196 184 851 Ft* |

Az épület felújítása 2020 nyarán befejeződött, a használatbavételi engedélyt megkaptuk. Jelenleg zajlik a földszint belső kialakításának közbeszerzése, valamint az egyéb bútorok, eszközök beszerzése. Várhatóan 2021. áprilisában tudunk szerződést kötni a kivitelezővel és így még 6-7 hónapra van szükség a teljes befejezéshez.

Ezen ütemtervet figyelembe véve benyújtottuk kérelmünket a projekt véghatáridejének meghosszabbítására, 2021. október 31. napjáig.

***1.2. Geotermikus hőellátó rendszer kiépítése Komáromban***

|  |  |
| --- | --- |
| Összköltség: | Jelenleg még nem ismert |
| *Támogatás:* | *499 999 999 Ft* |
| *Tervezett önerő:* | *183 419 450 Ft* |
| *További forrásigény:* | *800 000 000 Ft* |

Az első ütemben tervezett kútfurás közbeszerzése harmadik alkalommal is eredménytelenül zárult. Jelenleg a Magyar Államkincstárral és a Pénzügyminisztériummal folytatunk egyeztetéseket a további vissza nem térítendő forrásbevonás, valamint a programozási időszakon túlnyúló megvalósítás lehetőségeiről. Jelenleg egy támogatás emelési kérelem benyújtásán dolgozunk.

***1.3. Nonprofit szolgáltatóház és környezetének kialakítása Komáromban***

|  |  |
| --- | --- |
| Összköltség: | 879 940 532 Ft |
| *Támogatás:* | *454 272 048 Ft* |
| *ebből: Komárom Város Önkormányzata* | *428 622 048 Ft* |
| *Komárom-Esztergom Megyei Területfejlesztési Kft.* | *25 650 000 Ft* |
| *Hazai forrás (OP keretében nem elszámolható ÁFA)* | *115 727 952 Ft* |
| *Önerő:* | *309 940 532 Ft* |

Az építési beruházás elkészült, a használatba vételi engedély rendelkezésre áll.  Az elkövetkezendő időszakban megtörténik az épület bebútorozása és a belső terek funkciókkal való megtöltése. Ezt követően átköltözhet a Komáromi Tám-Pont Család- és Gyermekjóléti Intézmény és a DiViSz.

A projekt tervezett befejezése: 2021. június 30.

***1.4. Közösségformálás, közösségfejlesztés Komáromban (CLLD)***

|  |  |
| --- | --- |
| Összköltség: | 30 000 000 Ft |
| *Támogatás:* | *30 000 000 Ft* |
| *Önerő:* | *0 Ft* |

A projekt koordinálásával kapcsolatos 2 fős munkacsoport folyamatosan ellátja az előírt támogató háttérfeladatokat. Rendszeresen frissítésre kerül a projekt honlapja, melyen keresztül folyamatosan tájékoztatást nyújtunk. Három helyi felhívás projektjei már előkészítési, illetve megvalósítási szakaszban vannak, a negyedik helyi felhívás három projektjénél jelenleg a Támogatási szerződés előkészítése zajlik.

A CLLD keretprojekt várható befejezése: 2022. április 30.

***1.5. Zöld Város kialakítása***

|  |  |
| --- | --- |
| Összköltség: | 374 144 984 Ft |
| *Támogatás:* | *169 999 999 Ft* |
| *Önerő:* | *204 144 985 Ft* |

Az építési beruházás elkészült, a kiszolgálóépületre és a zenepavilonra vonatkozó használatba vételi engedély rendelkezésre áll. A projekt keretében elkészült a Táncsics utca és a Beöthy utca érintett járdaszakaszainak térkő burkolata és a növénytelepítések, a Jókai liget rendezvényterének burkolatcseréje, zöldfelületének megújítása, valamint a Brigetio Gyógyfürdő bejáratának felújítása.

A járványügyi helyzet miatt az úgynevezett „soft” tevékenységek megvalósítása nem az előre eltervezett ütemben valósul meg, ezért a projekt tervezett befejezését 2021. április 15-re módosítottuk.

***1.6. Inkubátorház építése***

|  |  |
| --- | --- |
| Összköltség: | 760 303 934 Ft |
| *Támogatás:* | *399 774 832 Ft* |
| *Önerő:* | *360 529 102 Ft* |

Az építési beruházás elkészült, a használatba vételi engedély rendelkezésre áll, a csapadékvíz elvezetésére szolgáló nyomóvezeték kiépítése is megtörtént. Az inkubátorház parkolójában elektromos gépjárművek töltésére alkalmas C-típusú töltőoszlop is létesült.

Folyamatban van az épület bebútorozása és a műhely kialakítása. Ezt követően lehetőség nyílik kezdő vállalkozásoknak irodabérlésre, infrastrukturális, valamint tanácsadói szolgáltatások igénybevételére.

A projekt tervezett befejezése: 2021. július 31.

***1.7. A helyi identitás és kohézió erősítése***

|  |  |
| --- | --- |
| Összköltség: | 51 914 565 Ft |
| *Támogatás:* | *51 914 565 Ft* |
| *Önerő:* | *0 Ft* |

Elkészült a Helyi Cselekvési Terv, melynek programelemeit a következő három évben valósítjuk meg. A járványügyi helyzet jelentősen megnehezíti a rendezvények és soft programelemek magvalósítását, így a rendezvénynaptárunk átdolgozása folyamatos.

Megvalósítás határideje: 2023. március 31.

***1.8. TOP CLLD - „A szőnyi, Petőfi Sándor Művelődési Ház nagytermének felújítása”***

|  |  |
| --- | --- |
| Összköltség: | 14 166 667 Ft |
| Támogatás: | 14 166 667 Ft |
| *Önerő:* | *0 Ft* |

Az építési beruházás kivitelezőjének beszerzési eljárása folyamatban van. A nagyteremben tervezett asztalos munkák kivitelezőjével a szerződéskötés megtörtént. A projekt a tervezett ütemben halad.

A megvalósítás határideje: 2021. november 30.

***1.9. TOP CLLD – „A koppánymonostori Dózsa György Művelődési Ház közösségi terének bővítése”***

|  |  |
| --- | --- |
| Összköltség: | 27 000 000 Ft |
| *Támogatás:* | 27 000 000 Ft |
| *Önerő:* | *0 Ft* |

Előkészítés alatt van az építési beruházás kivitelezőjének beszerzési eljárása. A projekt a tervezett ütemben halad.

A megvalósítás határideje: 2021. november 30.

***1.10.A TOP CLLD - „Zöld Komárom-zöld jövő”.***

|  |  |
| --- | --- |
| Összköltség: | 20 344 310 Ft |
| *Támogatás:* | 18 333 333 Ft |
| *Önerő:* | 2 010 977 Ft |

Önkormányzatunk benyújtotta támogatási kérelmét a TOP – 7.1.1-16-H-098-1.4 kódszámú helyi felhívásra. A Helyi Közösségi Fejlesztési Stratégia 6.1.4. pontjához (Helyi városrészi, szomszédsági identitást erősítő tevékenységek) köthető projekt címe – „Zöld Komárom-zöld jövő”.

A projekt Magyar Államkincstár általi végső ellenőrzésén továbbjutott, jelenleg a támogató dokumentumok aláírásának előkészítése zajlik.

A megvalósítás határideje: 2021. november 30.

**2. Emberi Erőforrás Fejlesztési Operatív Program (EFOP) projektek**

***2.1. Esély Otthon***

|  |  |
| --- | --- |
| Összköltség: | 302 789 578 Ft |
| *Támogatás:* | *197 394 401 Ft* |
| *Önerő:* | *105 395 177 Ft* |

A pályázat keretében felújított 22 bérlakásból 9 lakás bérlőjének hamarosan lejár a két éves támogatási időszaka, így azokra a lakásokra pályázatot írtunk ki. A helyi munkavállalást ösztönző támogatásban 64 fő részesült egy évig havi 70 000 Ft támogatásban. Közülük 3 fő nem tudta kihasználni a teljes támogatási időszakot, mert jogosulatlanná váltak a támogatásra. A fennmaradt támogatási összegre újabb pályázatot írtunk ki, így további 3 fő részesülhet 6 hónapig munkavállalást ösztönző támogatásban.

A pályázatban vállalt szakmai tevékenységek, programok megvalósítása 2020-ban is folytatódott. A járványügyi helyzet nehezítette a képzések/programok megvalósítását, de igyekeztünk minden pályázati vállalást teljesíteni.

A lakások 1 éves garanciális bejárása a vírushelyzet miatt tavasszal elmaradt, de a veszélyhelyzet elmúltával megtörténtek a helyszíni szemlék.

A projekt 2021. szeptember 28-án zárul, de a lakásoknak a fenntartási időszak alatt is minimum 60 hónapig lakott állapotban kell lenniük.

***2.2. Humán szolgáltatások fejlesztése térségi szemléletben***

|  |  |
| --- | --- |
| Komárom összköltsége: | 221 435 311 Ft |
| *Támogatás:* | *211 034 604 Ft* |
| *Önerő:* | *10 400 707 Ft* |

A 36 hónapig tartó projekt során a 10 konzorciumi tag Komárom Város Önkormányzata vezetése mellett hajtja végre a pályázatban foglalt fejlesztéseket, programokat, képzéseket. Komárom esetében összesen 6 fő foglalkoztatását vállaltuk (mentorok, családsegítők, közösségszervezők), akik a projektben meghatározott programelemek végrehajtásában, megvalósításában közreműködnek. A projektiroda 2018. márciusától kezdte meg működését.

2020. december 31-ig Komáromban az alábbi tevékenységeket valósítottuk meg:

- tréningek, képzések családsegítő és mentor szakembereknek;

- nyári napközis tábor a Feszty iskolában;

- Paraolimpia lebonyolítása a Magyar Máltai Szeretetszolgálat szervezésében;

- az Ovis Kismester Kézműves Klub elindítása;

- a „Kincset ér” prevenciós program;

- Érvédők szűrőprogram;

- újraélesztő tanfolyamok,

- „Szertelenül bulizom” rendezvény.

A fentieken túl megkezdődtek a hátrányos helyzetű emberek számára nyelvi és digitális képzések is.

A projekt keretében támogatást kaptunk térfigyelő kamerarendszer bővítésre és korszerűsítésre, valamint a Közösségi Ház nagytermének felújítására.

Tekintettel a járványhelyzetre ennél a projektnél is szükséges a véghatáridő módosítása. Kérelmünket 2021. július 31-ig való meghosszabbításra nyújtottuk be.

**3. KÖFOP-VEKOP-GINOP-KEHOP projektek**

***3.1. A dunai limes magyarországi szakasza turisztikai fejlesztése***

|  |  |
| --- | --- |
| Összköltség: | 324 000 000 Ft |
| *Támogatás:* | *270 000 000 Ft* |
| *Önerő:* | *54 000 000 Ft* |

A projekt keretein belül kialakításra kerül – a molaji városrészben – a „Brigetio régészeti park”, melynek részét képezi a fogadóépület, a látványrégészeti park és egy római kori játszótér is.

A fogadóépület kiviteli tervei elkészültek. A nyár folyamán a régészek feltáró munkáját követően, illetve azzal párhuzamosan bevontunk egy tájépítészt is. Jelenleg még egyeztetések zajlanak a mobil védőépület, a közművek, valamint a kiállítási koncepció tekintetében. Ezt követően tudjuk a közbeszerzést megindítani, melynek eredményeképpen látjuk majd a valódi bekerülési költséget. Megvalósítás határideje: 2021. július 31.

A COVID19 vírus okozta veszélyhelyzet miatti negatív gazdasági hatások érintik ezt a projektet is. Írásban tájékoztattuk a konzorcium vezetőt arról, hogy a projektet csak további támogatási források bevonásával tudjuk megvalósítani.

***3.2. Helyi klímastratégia kidolgozása***

|  |  |
| --- | --- |
| Összköltség: | 20 000 000 Ft |
| *Támogatás:* | *20 000 000 Ft* |
| *Önerő:* | *0 Ft* |

A Környezeti és Energiahatékonysági Operatív Program (KEHOP) által lefedett fejlesztési területek és beavatkozási irányok egyike a klímaváltozás kedvezőtlen hatásainak megelőzése és mérséklése, az alkalmazkodóképesség javítása.

A KEHOP-1.2.1 kódszámú „Helyi klímastratégiák kidolgozása, valamint a klímatudatosságot erősítő szemléletformálás” című felhívás keretében önkormányzatunk támogatási kérelmet nyújtott be, melynek jogosultsági döntése pozitív lett.

A projekt 2019. szeptember elején elindult és 2021. szeptember 28-ig tart. A projekt keretében az alábbi tevékenységeket valósítjuk meg:

* helyi klímastratégia kidolgozása
* tematikus szemléletformáló programsorozat – filmklub
* klímatudatosságot erősítő családi napok
* lakossági szemléletformálást segítő tudásmegosztó rendezvények
* előadások, workshopok, fórumok az intézményi munkavállalók körében (elsősorban a 2-6 éves korosztállyal foglalkozóknak)
* tanulmányi versenyek szervezése általános és középiskolásoknak
* ismeretterjesztő kiadvány készítése
* témával foglalkozó aloldal létrehozása
* a klímatudatos szemlélet fontosságát népszerűsítő kreatív és játékos foglalkozások szervezése a 3-6 éves korosztálynak
* ismeretterjesztő bemutatóhely kialakítása

***3.3. Komárom város szennyvízelvezetésének és-tisztításának fejlesztése (KEHOP)***

|  |  |
| --- | --- |
| Összköltség: | 6 370 758 156 Ft |
| *Támogatás: KEHOP* | *127 147 771 Ft* |
| *központi költségvetés* | *6 243 610 385 Ft* |
| *Önerő:* | *0 Ft* |

Komárom Város Önkormányzata a Nemzeti Fejlesztési Programiroda Nonprofit Kft-vel konzorciumban nyújtja be pályázatát a KEHOP-2.2.2 azonosítószámú felhívásra. A projekt célja egy szennyvíztisztító és az ahhoz tartozó vezeték kiépítése.

A tervezővel és kivitelezővel a szerződést 2019. szeptember 24-én megkötöttük, a munkálatok zajlanak.

A projekt fizikai befejezése: 2022. 03. 20.

**4. Határon átnyúló projektek**

***4.1. CULTPLAY Interaktív tematikus parkok létrehozása, a kulturális örökség innovatív használata***

|  |  |
| --- | --- |
| Összköltség: | 455 788,28 € |
| *Támogatás:* | *326 622,00 €* |
| *Önerő:* | *129 166,28 €* |

A közbeszerzés eredményesen lezajlott, mely után megkötöttük a szerződést a kivitelezővel. A tervek szerint a játszótér 2019. november 30-ig határidőre elkészült. A játszótér gyermekek által használható állapotban van, a műszaki átadás megtörtént. A projekthez kapcsolódott egy hivatalos átadó ünnepség is, melyre 2020. június 26-án került sor. A projekt – a partnerek kérésére – 2021. június 30-ig került meghosszabbításra. A játszótérről azt is tudni kell, hogy a „Zöld város” projekt részelemeként fog igazán használatba kerülni, funkcionálni.

Befejezési határidő: 2021. június 30.

***4.2. KOMBI – határon átnyúló integrált közösségi kerékpár kölcsönző rendszer kiépítése***

A Pons Danubii EGTC-nél lezárult a közösségi kerékpárkölcsönző állomás közbeszerzése, A projekt megvalósításának érdekében a Pons Danubii EGTC kérelmet nyújtott be Önkormányzatunkhoz, melyben kérte a dokkoló állomások területeinek előkészítését. Előzetes piaci árfelmérés után kérelmük elfogadásra került, így jelenleg a területek előkészítésének beszerzési eljárása folyik.

Befejezési határidő: 2021. május 31.

***4.3.KN-KN IMPRO TRANS-határon átnyúló közösségi közlekedési szolgáltatások javítása***

|  |  |
| --- | --- |
| Összköltség: | 297 675,00 € |
| *Támogatás:* | *282 791,25 €* |
| *Önerő:* | *14 883,75 €* |

A támogatási szerződést megkötöttük., továbbá megkötöttük a társfinanszírozási és megelőlegezési szerződést is a Joint Secretariattal. A Komárom városát érintő közbeszerzés két alkalommal sikertelen volt, 2021. január 31-én kiírásra került az újabb közbeszerzés. E pályázat keretében a busz végállomás (Szent László út) aszfaltburkolata és a kapcsolódó peronok felújítása, rekonstrukciója fog megvalósulni. 1 db elektromos busz beszerzésére is sor kerül, valamint 1 db elektromos töltőállomás is telepítésre kerül. A megállóknál napelemmel működő kijelzők felszerelése is a projekt része.

Megvalósítás határideje: 2021. szeptember 30.

***4.4. Interreg V-A Szlovákia-Magyarország Együttműködési Program keretében a Kisprojekt Alap – „Szeresd és védd a Duna két partját!”***

|  |  |
| --- | --- |
| Összköltség: | 48 874,00 € |
| *ebből Komáromra eső támogatás:* | *29 324,00* € |
| *Önerő:* | *5 174,00* € |

Önkormányzatunk Észak-Komárom Önkormányzatával közösen hajtja végre a projektet, melynek célja közös természetvédelmi, környezeti oktatási program végrehajtása. Mindkét városban faültetésre, valamint olyan szabadtéri oktatótér kialakítására kerül sor, mely alkalmas közös környezetismereti órák szervezésére. A projekt keretén belül 2020 novemberére a helyszín kialakítása – faültetés, növényültetés, kültéri bútorok, bogárhotel, tanösvény táblák – megtörtént, ill. megjelent egy négynyelvű tájékoztató kiadvány a két város természeti értékeiről. A kültéri tanórák megvalósítására 2021 tavaszán kerül sor.

Befejezési határidő: 2021. július 31.

***4.5. Interreg V-A Szlovákia-Magyarország Együttműködési Program keretében a Kisprojekt Alap – Klapka 200***

|  |  |
| --- | --- |
| Összköltség: | 31 925,00 € |
| *ebből Komáromra eső támogatás:* | *11 960,00* € |
| *Önerő:* | *2 110,00* € |

Önkormányzatunk Észak-Komárom Önkormányzatával közösen hajtja végre a projektet, melynek célja Klapka György születése 200. évfordulójának méltó megünneplése, hogy minél több lakosunkat bevonva tegyük emlékezetessé a Klapka emlékévet. Mindkét városban a hagyományos jellegű előadásokon kívül interaktív programok megrendezésére kerül sor, óvodások, általános iskolások bevonásával. Észak-Komáromban bemutatásra kerül a Magyarock Dalszínház Klapka c. musicale, továbbá beszerzésre kerül egy hordozható hangosítóberendezés és Klapka-logóval ellátott promóciós anyagok.

Befejezési határidő: 2021. augusztus 31.

**5. Hazai projektek**

***5.1. Komáromi ipari park víziközmű-hálózat fejlesztés***

|  |  |
| --- | --- |
| Összköltség: | 11.772.043.185 Ft |
| *ebből Komáromra eső támogatás:* | *8.633.411.848 Ft* |
| *Önerő:* | *0* |

A Komárom területén megvalósuló beruházással összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról szóló 88/2018. (IV. 24.) Korm. rendelet, valamint a komáromi ipari park víziközmű-hálózat fejlesztése érdekében szükséges intézkedésekről szóló 1050/2020. (II. 18.) Korm. határozat és a komáromi ipari park víziközmű-hálózat fejlesztése érdekében szükséges intézkedésekről szóló 1050/2020. (II. 18.) Korm. határozat módosításáról szóló 1356/2020. (VI. 30.) Korm. határozat alapján a Komárom Város Önkormányzata tulajdonában lévő ipari park megfelelő ivóvízellátásának fejlesztése hazai költségvetési támogatásból valósul meg.

A projekt keretében a Komárom Város Önkormányzata tulajdonában lévő ipari park megfelelő ivóvízellátásának fejlesztése, továbbá a víziközmű hálózatokhoz kapcsolódó infrastruktúra-fejlesztéssel összefüggő feladatok elvégzése valósul meg.

A projekt befejezési határideje: 2023. december 31.

***5.2. Három generációval az egészségért – 2. forduló***

|  |  |
| --- | --- |
| Összköltség: | 11.447.000 Ft |
| *támogatás:* | *11.447.000 Ft* |
| *önerő:* | *0 Ft* |

A Komárom és Környéke Önkormányzati Társulás részt vett a program 1. felhívásán. A támogató a sikeres praxisközösségeket számára újabb 3 hónapra szóló támogatást nyújtott. Így jelenleg zajlik a program 2. üteme 2021. januárjától március végéig.

A cél továbbra is a preventív tevékenységek megvalósítása, mely kiterjed pl. a szív-és érrendszerei megbetegedések megelőzésére, népegészségügyi szűrések (pl. emlőszűrés, méhnyakrák szűrés, prosztatarák szűrés) népszerűsítésére, demencia szűrésre, és az egészséges életmód népszerűsítésére.

***5.3. Kisfaludy Turisztika Fejlesztési Program***

|  |  |
| --- | --- |
| Összköltség: | 7.620.000 Ft |
| *támogatás:* | *6.000.000 Ft* |
| *önerő:* | *1.620.000 Ft* |

A program keretében bútorokat és elektronikai eszközöket szereztünk be az önkormányzat

üdülője számára.

Befejezési határidő: 2021. június 30.

***5.4. Ipari park bővítése és zajvédelmi feladatok megvalósítása***

|  |  |
| --- | --- |
| Összköltség: | 1.399.759.000 Ft |
| *támogatás:* | *1.399.759.000 Ft* |
| *önerő:* | *0 Ft* |

Komárom Város Önkormányzata az 1801/2020. (XI.17.) Korm. határozat alapján a Belügyminisztérium által vissza nem térítendő támogatásban részesült az ipari park bővítése és zajvédelmi feladatok megvalósítása érdekében. Az erre vonatkozó Támogató Okirat 2020.11.26-án aláírásra került, a beruházások előkészítése folyamatban van.

A támogatás felhasználásának határideje: 2021. december 31.

***5.4. „Tisztítsuk meg az országot!” – Illegális hulladéklerakók felszámolása 2020***

|  |  |
| --- | --- |
| Összköltség: | 6 921 498 Ft |
| *támogatás:* | 6 921 498 Ft |
| *önerő:* | *0 Ft* |

A pályázat célja az illegális hulladéklerakók felszámolása a város 17 helyszínén. A projekt keretén belül összesen 600 m3 illegálisan lerakott hulladék összegyűjtésére, elszállítására és ártalmatlanítására kerül sor. A szállítást végző céggel megtörtént a szerződéskötés, a hulladék összegyűjtése folyamatban van

A megvalósítás határideje: 2021. február 28.

**II. BEFEJEZETT VAGY**

**LEZÁRÁS ALATT ÁLLÓ PROJEKTEK**

***„Felső és Alsó-Duna vízi turizmusának komplex fejlesztése” Aktív turisztikai hálózatok infrastrukturális fejlesztése – Magyar Kajak-Kenu Szövetség***

A költségek a szövetségnél jelentkeztek, mely összesen 306.850.000 Ft.

A projekt 2020. március 31-én befejeződött, a fenntartási időszak 2021-től megkezdődött.

***A Komáromi Aprótalpak Bölcsőde felújítása***

|  |  |
| --- | --- |
| Összköltség: | 295 506 689 Ft |
| *Támogatás:* | *219 557 678 Ft* |
| *Önerő:* | *75 949 011 Ft* |

2019. augusztus 15-én megkaptuk az értesítést a záró kifizetési igénylés és a záró beszámoló jóváhagyásáról.

***Eszközbeszerzés a komáromi Gondozási Központban***

|  |  |
| --- | --- |
| Összköltség: | 9 018 613 Ft |
| *Támogatás:* | *9 000 000 Ft* |
| *Önerő:* | *18 613 Ft* |

A mikrobuszt és a projektben szereplő egyéb eszközöket (kerékpárok, bútorok) 2018. augusztus 31-ig beszereztük és az intézmény rendelkezésére bocsátottuk. A projekt záró szakmai beszámolóját és kifizetési kérelmét benyújtottuk, melyet elfogadtak.

***Járásszékhelyi múzeumok szakmai támogatása***

|  |  |
| --- | --- |
| Összköltség: | 3 913 124 Ft |
| *Támogatás:* | *800 000 Ft* |
| *Önerő:* | *3 113 124 Ft* |

Az elnyert támogatásból a Klapka György Múzeum lelet anyagának digitalizálásához szükséges szoftver beszerzése megtörtént, a támogatás elszámolását benyújtottuk, melyet elfogadtak.

***„Szabadstrand kialakítása Komáromban”*** ***- I. ütem***

|  |  |
| --- | --- |
| Összköltség: | 157 430 915 Ft |
| *Támogatás:* | *150 000 000 Ft* |
| *Önerő:* | *7 430 915 Ft* |

A 2020 június 1-től a Városgazda Kft. által működtett Dunai szabadstrad már ismét látogathatóvá vált.

***Elektromos töltőállomások kialakítása Komáromban***

|  |  |
| --- | --- |
| Összköltség: | 8 779 764 Ft |
| *Támogatás:* | *4 952 000 Ft* |
| *Önerő:* | *3 827 764 Ft* |

A projekt elszámolása és a szakmai beszámoló elkészítése folyamatban van.

***MLSZ Országos Pályaépítési Program***

|  |  |
| --- | --- |
| Összköltség: | 26 890 304 Ft |
| *Támogatás:* | *16 984 789 Ft* |
| *Önerő:* | *9 905 515 Ft* |

A Hét vezér úton lévő grund-pálya műszaki átadása megtörtént. A pálya üzemeltetője és karbantartója 2020 januártól a Városgazda Kft.

***Környezettudatosság formálása Komáromban***

|  |  |
| --- | --- |
| Összköltség: | 2 936 665 Ft |
| *Támogatás:* | *2 936 665 Ft* |
| *Önerő:* | *0 Ft* |

A projekt keretében szemléletformáló előadásokra, rajzpályázatra, workshopra és ökofalu látogatásra került sor. A projekt záró beszámolója elfogadásra került.

***Illegális hulladéklerakók felszámolása Komáromban***

|  |  |
| --- | --- |
| Összköltség: | 2 995 930 Ft |
| *Támogatás:* | *2 951 404 Ft* |
| *Önerő:* | *44 526 Ft* |

A projekt megvalósítása során hét helyszínen 60 m3 kommunális és 277 vegyes hulladék került elszállítása és szabályos kezelése történt meg. A projekt záró beszámolója elfogadásra került.

***Vidékfejlesztési Program - „Mesterségek dicsérete” rendezvény lebonyolítása***

|  |  |
| --- | --- |
| Összköltség: | 2 499 360 Ft |
| *Támogatás:* | *2 499 360 Ft* |
| *Önerő:* | *0 Ft* |

Támogatást nyertünk a 2019. évi „Mesterségek dicsérete” rendezvény lebonyolítására (hangosítás, eszközbérlés, ledfal, catering).A rendezvényt a Monostori Erőd Kht. 2019. szeptember 21-22-én lebonyolította. A szakmai beszámolót határidőre megküldtük a támogatónak.

***Csatlakoztatási konstrukció az önkormányzati ASP rendszer országos kiterjesztéséhez***

|  |  |
| --- | --- |
| Összköltség: | 10 693 869 Ft |
| *Támogatás:* | *9 000 000 Ft* |
| *Önerő:* | *1 693 869 Ft* |

A projekt záró elszámolása 2019. augusztus 15-én benyújtásra került. A hivatali dolgozók számára e rendszer kötelezően alkalmazandó!

***Muzeális intézmények szakmai támogatása (Kubinyi Ágoston Program)***

|  |  |
| --- | --- |
| Összköltség: | 9 245 550 Ft |
| *Támogatás:* | *8 321 000 Ft* |
| *Önerő:* | *924 550 Ft* |

A pályázat keretében többnyelvű ún. guide hand (idegenvezető) applikáció fejlesztésére kértünk támogatást. Az elszámolást határidőre (2020. december 31.) benyújtottuk.

***A Komáromi Jókai Mór Gimnázium energetikai korszerűsítése***

|  |  |
| --- | --- |
| Összköltség: | 382 763 976 Ft |
| *Támogatás:* | *226 669 466 Ft* |
| *Önerő:* | *156 094 510 Ft* |

A kivitelezés befejeződött, a Felhívás által előírt kötelező oktatási tevékenység megtörtént. A pályázat lezárása folyamatban van.

A projekt várható befejezése: 2021. március 31.

**III. ELŐKÉSZÍTÉS ALATT ÁLLÓ PROJEKTEK**

***Egészségturisztikai fejlesztés – a Brigetio Gyógyfürdő fejlesztése***

A Dunakanyar kiemelt turisztikai fejlesztési térség meghatározásáról, valamint a térségben

megvalósítandó egyes fejlesztésekről szóló 1550/2017.(VIII.18.) Kormányhatározat 1. sz. mellékletében szereplő települések pályázatot nyújthatnak be egészségturisztikai fejlesztésre. Komárom ennek a lehetőségnek a keretében a Brigetio Gyógyfürdő családbarát szolgáltatásfejlesztési programjára nyújthatja be támogatási kérelmét.

Elkészült a benyújtáshoz szükséges előzetes tanulmány. A fenti Kormányhatározatban megjelölt támogatási összeg 500 millió forint.

***Önkormányzatok rendkívüli támogatása 2021.***

A belügyminiszter és a pénzügyminiszter pályázatot hirdetett *a Magyarország 2021. évi* *központi költségvetéséről* szóló 2020. évi XC. törvény 3. mellékletében szereplő „Önkormányzatok rendkívüli támogatása „ jogcím tekintetében.

A pályázat a települési önkormányzatok működőképességének megőrzésére vagy egyéb, a feladataik ellátását veszélyeztető helyzet elhárítására szolgál.

Komárom Város Önkormányzata a 27/2021.(I.29.) számú határozatával döntött a pályázaton való részvételről. A támogatási kérelmet 2021. február 28. napjáig benyújtjuk.

**Határozati javaslat:**

**A veszélyhelyzet kihirdetéséről szóló 27/2021. (I.29.)** **Kormányrendelettel kihirdetett veszélyhelyzetben a döntés joga a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésben rögzítetteken alapul. (Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja.**

**A fentiek értelmében, mint Komárom Város Polgármestere elfogadom az Intézményi és Pályázat Osztály által készített beszámolót az önkormányzat által benyújtott pályázatokról, a már elnyert támogatásokról, valamint a folyamatban lévő projektek végrehajtásáról**

**Határidő: azonnal**

**Felelős: dr. Molnár Attila polgármester**

Komárom, 2021. február 24.

Nagyné Varga Judit dr. Molnár Attila

aljegyző polgármester